VIDEO Miting antiguvernamental la Buzău în apărarea unui cercetător schimbat de ministrul Agriculturii de la șefia Băncii de gene. Costel Vânătoru, apărat de PSD și Dan Puric cu mesaje naționaliste

Câteva sute de persoane s-au strâns duminică de la ora 11 în centrul Buzăului la primul miting anti-guvernamental după instalarea guvernului Orban. Mitingul, organizat de primăria Buzău și moderat de primarul PSD Constantin Toma, e organizat în apărarea cercetătorului Costel Vânătoru, înlocuit la șefia Băncii de gene vegetale de ministrul Adrian Oros cu Adrian Chesnoiu, un apropiat al familiei de lideri PSD Paul Stănescu – Alexandru Stănescu.

Mitingul e organizat de Primăria Buzău, care face și transmisia live a evenimentului pe Facebook. Buzău este fieful lui Marcel Ciolacu, noul șef al PSD.

Participanții la miting au fost încurajați de Dan Puric, care a denunțat un presupus ”atentat asupra unei valori de siguranță națională (…) Ați lovit nu numai în ceea ce ne-a mai rămas, Sămânța neamului, ci și în Paznicul ei, cel care a salvat-o, a crescut-o și a păzit-o cu tot sufletul, din vocație de creștin și de român!”.

Primarul PSD, Constantin Toma, a numit Banca de Gene din Buzău un ”templu al românismului”, iar vorbitorii au avut discursuri despre un presupus ”război biologic” împotriva României.

”Vreți să mâncați mâncare ieftină din substituți? E un război biologic. Haideți să mâncăm românește, să salvăm sămânța românească”, a spus de la tribuna mitingului Adrian Izvoranu, pus de fostul ministru Petre Daea la șefia companiei de stat care trebuia să refacă vechile aprozaruri comuniste.

Imagini VIDEO:

Foto: Imagini de la miting (Captură Facebook)